ธปท.ยันอสังหาฯยังโตได้อีก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธปท.ยืนยันธุรกิจอสังหาริมทรัพย์ไม่ได้โตจนเกิดฟองสบู่ แต่สั่งจับตาดูใกล้ชิด 
รายงานข่าว แจ้งว่า ผู้บริหารธนาคารแห่งประเทศไทย (ธปท.) ได้หารือกับตัวแทนจากสมาคมสินเชื่อที่อยู่อาศัย เพื่อแสดงความเป็นห่วงในการรุกปล่อยสินเชื่อบ้านของระบบธนาคารพาณิชย์ โดยเฉพาะสินเชื่อที่จับมือกับโครงการอสังหาริมทรัพย์ขนาดใหญ่ปล่อยกู้ลูกค้ารายย่อยในอัตรา 100% ของมูลค่าหลักประกัน จนทำให้เกิดข่าวว่า ธปท.กำลังเป็นห่วงปัญหาฟองสบู่ในธุรกิจนี้
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธปท. เปิดเผยว่า เท่าที่ติดตามดูการขยายตัวของสินเชื่อในภาคอสังหาริมทรัพย์ ยังเห็นว่าขยายตัวได้ระดับปกติ ยังไม่ได้มีแนวโน้มจะร้อนแรงขนาดสินเชื่อโตเพิ่มขึ้นมาก ซึ่งดูแล้วไม่น่าห่วงถึงขั้นต้องปรับหลักเกณฑ์การปล่อยสินเชื่อประเภทนี้เพิ่มเติม เนื่องจากธนาคารพาณิชย์ที่ปล่อยกู้เองก็มีการดูแลความเสี่ยง ประเมินหลักประกัน ติดตามดูลูกค้าของตัวเองใกล้ชิดอยู่แล้ว 
อย่างไรก็ตาม ธปท.จะยังติดตามดูสถานการณ์การเติบโตของสินเชื่อในภาคนี้อย่างใกล้ชิดต่อไป เพื่อระมัดระวังการเกิดภาวะฟองสบู่ที่อาจจะเกิดขึ้น
สำหรับภาวะการขยายตัวของสินเชื่อของระบบสถาบันการเงินในเดือน ส.ค. พบว่า มีจำนวน 9.294 ล้านล้านบาท ขยายตัวเพิ่มขึ้น 9.7% จากระยะเดียวกันปีก่อน เร่งตัวขึ้นเล็กน้อยจากเดือนก่อนหน้าที่มีจำนวน 9.219 ล้านล้านบาท หรือขยายตัว 9.1% และธนาคารพาณิชย์ได้ลดความเข้มงวดโดยเพิ่มวงเงินกู้ต่อมูลค่าหลักประกันด้วยการปล่อยกู้กับโครงการ 100% ของราคาหลักประกัน 
นายประสาร ไตรรัตน์วรกุล ผู้ว่าการธปท. กล่าวว่า แม้การสินเชื่ออสังหาริมทรัพย์จะขยายตัวได้ดีขึ้น แม้จะมีการปล่อยกู้ 100% ของมูลค่าหลักประกันก็ให้เฉพาะลูกค้าชั้นดี ซึ่งลูกค้ามีจำนวนไม่มาก จึงยังไม่มีอะไรน่าห่วง